text: Quant Clarmondine l'entendi,
   D'angoisse et de paour fremi
   De ce k'en tel point se véoit ;
   Li et sa vie despisoit.
   PageV01P200
   Souvent retornoit sa veüe
   Au lez dont ele estoit venue ;
   Pour l'amour de Cléomadès
   Regardoit cele part adès.
   Lors s'est Crompars devers li trais.
   "Bele, fait il, soiez en pais
   Ne ne vous esmaiez de riens.
   Mes cuers est vos, li vos iert miens.
   Tout serai à vostre vouloir
   De cuer et de cors et d'avoir,
   Mais que vous faites mon plaisir."
   Et lors commença à fremir
   Clarmondine moult durement
   Et à penser com faitement
   Ele li porroit eschaper.
   Lors se commence à aviser
   Que se ele venir peüst
   Là où plenté de gent eüst,
   Qu'ele querroit bien tour comment
   Eschaper porroit soutilment.
  